b'\n_START_ARTICLE_\nElisabeta de Luxemburg\n_START_SECTION_\nCopil\xc4\x83rie\n_START_PARAGRAPH_\nData real\xc4\x83 a na\xc8\x99terii sale poate fi calcult\xc4\x83 \xc3\xaen virtutea unei scrisori trimis\xc4\x83 de tat\xc4\x83l ei regele Sigismund, datat\xc4\x83 26 aprilie 1410 (sabbato post festum s. Georgii) \xc8\x99i sigilat\xc4\x83 cu sigiliul reginei Barbara, prin care regele informa de na\xc8\x99terea fiicei sale alias circa festum beati Francisci confessoris. Pentru c\xc4\x83 aceast\xc4\x83 s\xc4\x83rb\xc4\x83toare a picat \xc3\xaentr-o zi de 4 octombrie, trebuie s\xc4\x83 se fi \xc3\xaent\xc3\xa2mplat \xc3\xaen anul anterior, adic\xc4\x83 \xc3\xaen octombrie 1409.  _NEWLINE_Baranyai (1926) sus\xc8\x9bine c\xc4\x83 utilizarea termenului circa poate permite unele varia\xc8\x9bii spre luna septembrie, dar \xc3\xaen cazul \xc3\xaen care na\xc8\x99terea ar fi avut loc \xc3\xaen septembrie s-ar fi referit la s\xc4\x83rb\xc4\x83toarea Sf\xc3\xa2ntului Mihail care a avut loc la 29 septembrie \xc3\xaen loc de cea a lui Francisc de Assisi. Ziua exact\xc4\x83 este dedus\xc4\x83 din data logodnei fiicei sale cu a arhiducelui Albert, care a avut loc la 7 octombrie 1411, \xc8\x99i probabil a fost ajustat\xc4\x83 dup\xc4\x83 un fost eveniment important, pentru c\xc4\x83 nu face parte din nici o s\xc4\x83rb\xc4\x83toare religioas\xc4\x83._NEWLINE_Elisabeta s-a n\xc4\x83scut \xc3\xaen interiorul puternicei Case de Luxemburg. P\xc4\x83rin\xc8\x9bii ei erau regele Sigismund al Ungariei care avea 41 de ani, \xc8\x99i cea de-a doua so\xc8\x9bie, Barbara de Cilli, \xc3\xaen v\xc3\xa2rst\xc4\x83 de 17 ani. Na\xc8\x99ul ei a fost Hrvoje Vuk\xc4\x8di\xc4\x87 Hrvatini\xc4\x87, baronul rebel cu care Sigismund se \xc3\xaemprietenise de cur\xc3\xa2nd. \xc3\x8en anul de dup\xc4\x83 na\xc8\x99terea ei, tat\xc4\x83l Elisabetei a fost ales rege al romanilor._NEWLINE_Fiind singurul copil al regelui, Elisabeta era v\xc4\x83zut\xc4\x83 de facto ca mo\xc8\x99tenitoare prezumtiv\xc4\x83 la tron, sau cel pu\xc8\x9bin ca prin\xc8\x9bes\xc4\x83 prin c\xc4\x83s\xc4\x83toria c\xc4\x83reia va oferi un rege. \xc3\x8en 1411, Sigismund a reu\xc8\x99it s\xc4\x83 ob\xc8\x9bin\xc4\x83 promisiunea boierilor c\xc4\x83 \xc3\xaei vor recunoa\xc8\x99te Elisabetei dreptul la Sf\xc3\xa2nta Coroan\xc4\x83 a Ungariei \xc8\x99i c\xc4\x83 \xc3\xael vor alege pe viitorul ei so\xc8\x9b ca rege - un acord care va avea consecin\xc8\x9be mari dup\xc4\x83 moartea lui Sigismund. Dreptul ereditar al Elisabetei era de fapt destul de sub\xc8\x9bire, tat\xc4\x83l ei dob\xc3\xa2ndindu-l prin c\xc4\x83s\xc4\x83toria cu prima sa so\xc8\x9bie, regina Maria, Elisabeta nefiind descendenta ei. \xc3\x8en acela\xc8\x99i an, Sigismund a logodit-o pe Elisabeta cu Ducele Albert al V-lea de Austria, pe atunci \xc3\xaen v\xc3\xa2rst\xc4\x83 de 14 ani \xc8\x99i membru al Casei de Habsburg. _NEWLINE_Regina Barbara era foarte nepopular\xc4\x83 \xc3\xaen r\xc3\xa2ndul nobilimii, care era ofensat\xc4\x83 de simpatia ei pentru husi\xc8\x9bi, precursorii reformei protestante. \xc3\x8en 1418, ei au acuzat-o c\xc4\x83 ar fi comis adulter \xc3\xaen timp ce so\xc8\x9bul ei era prezent la Consiliul de la Konstanz. Rezultatul a fost exilarea reginei, ini\xc8\x9bial la Oradea, apoi la Skalica, \xc3\xaentre 1418 \xc8\x99i 1419. Faptul c\xc4\x83 Elisabeta \xc8\x99i-a \xc3\xaenso\xc8\x9bit mama \xc3\xaen exil \xc8\x99i, probabil, a suferit acela\xc8\x99i tratament dur \xc3\xaen ciuda faptului c\xc4\x83 era recunoscut\xc4\x83 ca mo\xc8\x99tenitoare la tron, sugereaz\xc4\x83 c\xc4\x83 Sigismund ar fi pus la \xc3\xaendoial\xc4\x83 paternitate ei \xc3\xaen aceast\xc4\x83 perioad\xc4\x83. Totu\xc8\x99i, simultan, Sigismund negocia c\xc4\x83s\xc4\x83toria Elisabetei cu Albert. Habsburgii, prieteni \xc8\x99i alia\xc8\x9bi de lung\xc4\x83 durat\xc4\x83 ai lui Sigismund nu au pus la \xc3\xaendoial\xc4\x83 legitimitatea Elisabetei sau, cel pu\xc8\x9bin, nu au fost descuraja\xc8\x9bi de acuza\xc8\x9biile aduse \xc3\xaempotriva mamei ei. Sigismund s-a \xc3\xaemp\xc4\x83cat cu Barbara \xc3\xaen 1419 \xc8\x99i Elisabeta a revenit la curte \xc3\xaempreun\xc4\x83 cu mama ei. \xc3\x8en acela\xc8\x99i an, el a mo\xc8\x99tenit coroana Boemiei de la fratele s\xc4\x83u mai mare, regele Wenceslaus al IV-lea.\n_START_SECTION_\nC\xc4\x83s\xc4\x83toria\n_START_PARAGRAPH_\nLa 28 septembrie 1421, prietenia de durat\xc4\x83 dintre regele Sigismund \xc8\x99i Casa de Habsburg, a culminat cu un tratat de c\xc4\x83s\xc4\x83torie semnat la Viena. Tratatul confirma statutul Elisabetei de mo\xc8\x99tenitoare at\xc3\xa2t a Ungariei c\xc3\xa2t \xc8\x99i a Boemiei, \xc3\xaens\xc4\x83 numai at\xc3\xa2t timp c\xc3\xa2t va fi singurul copil al lui Sigismund._NEWLINE__NEWLINE_S-a stipulat c\xc4\x83 na\xc8\x99terea unei alte fiicei i-ar fi dat dreptul Elisabetei de a alege unul dintre regatele tat\xc4\x83lui ei, \xc3\xaen timp ce sora mai mic\xc4\x83 ar fi mo\xc8\x99tenit cealalt\xc4\x83 parte. \xc3\x8en cazul \xc3\xaen care ea ar fi avut un frate, Elisabeta ar fi fost lipsit\xc4\x83 de ambele coroane \xc3\xaen favoarea lui. Moravia a fost cedat\xc4\x83 lui Albert ca zestre a Elisabetei. Tratatul a fost controversat at\xc3\xa2t \xc3\xaen Ungaria c\xc3\xa2t \xc8\x99i \xc3\xaen Boemia, nobilimea din ambele \xc8\x9b\xc4\x83ri pretindeau dreptul de a-\xc8\x99i alege un monarh._NEWLINE_Ceremonia a vut loc la 19 aprilie 1422 la Viena. Elisabeta, acum duces\xc4\x83 de Austria, s-a mutat la curtea vienez\xc4\x83 a so\xc8\x9bului ei. A fost necesar\xc4\x83 o dispens\xc4\x83 papal\xc4\x83 pentru c\xc4\x83s\xc4\x83torie din cauza descenden\xc8\x9bei comune a cuplului din Wenceslaus al II-lea al Boemiei._NEWLINE_Primul copil al cuplului, o fiic\xc4\x83 pe nume Anna, s-a n\xc4\x83scut \xc3\xaen 1432. Scriitorul francez Bertrandon de la Broqui\xc3\xa8re a notat c\xc4\x83 "ducesa, o femeie \xc3\xaenalt\xc4\x83 \xc8\x99i frumoas\xc4\x83, fiica \xc3\xaemp\xc4\x83ratului \xc8\x99i mo\xc8\x99tenitoarea regatelor Ungariei \xc8\x99i Boemiei \xc8\x99i dependin\xc8\x9belor lor" a n\xc4\x83scut o fiic\xc4\x83, "ocazie pentru festivit\xc4\x83\xc8\x9bi \xc8\x99i turniruri care au fost numeroase". \xc3\x8en 1435 Elisabeta a n\xc4\x83scut un fiu, George, care a murit dup\xc4\x83 trei ore. Urm\xc4\x83toarea na\xc8\x99tere a fost a unei alte fiice, Elisabeta, \xc3\xaen 1436.\n_START_SECTION_\nRegin\xc4\x83\n_START_PARAGRAPH_\nLa sf\xc3\xa2r\xc8\x99itul anului 1437, tat\xc4\x83l Elisabetei era grav bolnav. Realiz\xc3\xa2nd c\xc4\x83 decesul era iminent, el i-a chemat pe Elisabeta \xc8\x99i pe Albert \xc8\x99i a convocat o reuniune a nobilimii din Boemia, care a acceptat cuplul ca mo\xc8\x99tenitorii s\xc4\x83i, dar \xc8\x99i-a rezervat dreptul de a face alegeri formale. Sigismund a murit la 9 decembrie. Dup\xc4\x83 \xc3\xaenmorm\xc3\xa2ntare lui, Elisabeta \xc8\x99i Albert au c\xc4\x83l\xc4\x83torit la Pressburg s\xc4\x83 se \xc3\xaent\xc3\xa2lneasc\xc4\x83 cu boierii maghiari. Ei au cerut ca cei doi s\xc4\x83 locuiasc\xc4\x83 \xc3\xaen Ungaria \xc8\x99i ca frontiera regatului cu Austria s\xc4\x83 r\xc4\x83m\xc3\xa2n\xc4\x83 nemodificat\xc4\x83. Ulterior, Dieta a stabilit c\xc4\x83 Albert, care a fost ales fiind so\xc8\x9bul Elisabetei, ar trebui s\xc4\x83 reglementeze doar "cu acordul \xc8\x99i aprobarea ei". Cuplul a acceptat condi\xc8\x9biile la 18 decembrie \xc8\x99i au fost ale\xc8\x99i ca rege \xc8\x99i regina Ungariei. Mai t\xc3\xa2rziu, Elisabeta a afirmat c\xc4\x83 suveranitatea ei a derivat nu numai din voin\xc8\x9ba tat\xc4\x83lui ei, dar \xc8\x99i din voin\xc8\x9ba poporului._NEWLINE_O disput\xc4\x83 imediat\xc4\x83 a ap\xc4\x83rut cu privire la cine era \xc3\xaendrept\xc4\x83\xc8\x9bit s\xc4\x83 a\xc8\x99eze coroana Elisabetei; episcopul de Veszpr\xc3\xa9m a revendicat dreptul de a pune coroana maghiar\xc4\x83 reginei consort, dar arhiepiscopul de Esztergom a sus\xc8\x9binut c\xc4\x83 Elisabeta era regina domintoare \xc8\x99i c\xc4\x83 prin urmare el ar trebui s\xc4\x83 pun\xc4\x83 coroana at\xc3\xa2t ei c\xc3\xa2t \xc8\x99i lui Albert. \xc3\x8en cele din urm\xc4\x83, arhiepiscopul, probabil mituit, a semnat un act demisionar din func\xc8\x9bia de episcop, dar numai cu aceast\xc4\x83 ocazie. \xc3\x8encoronarea cuplul a avut loc la biserica Sz\xc3\xa9kesfeh\xc3\xa9rv\xc3\xa1r la 1 ianuarie 1438._NEWLINE_\xc3\x8en martie 1438, Dieta Imperial\xc4\x83 l-a ales pe Albert ca succesor al lui Sigismund la tronul Germaniei. \xc3\x8en ciuda \xc3\xaencerc\xc4\x83rilor husi\xc8\x9bilor de a-l pune pe tron pe Cazimir al Poloniei, alegerile din Boemia din mai s-au sf\xc3\xa2r\xc8\x99it \xc3\xaen favoarea cuplului. Albert a fost \xc3\xaencoronat \xc3\xaen iunie \xc3\xaens\xc4\x83 Elisabeta nu a c\xc4\x83l\xc4\x83torit la Praga pentru a lua parte la acest ritual \xc8\x99i \xc8\x99i-a petrecut vara urm\xc4\x83toare guvern\xc3\xa2nd Ungaria._NEWLINE_Dup\xc4\x83 decesul so\xc8\x9bului ei, ea a preluat controlul asupra Ungariei ca regent. Era \xc3\xaens\xc4\x83rcinat\xc4\x83 \xc8\x99i convins\xc4\x83 c\xc4\x83 va avea un fiu. S-a  preg\xc4\x83tit pentru alegerea urm\xc4\x83torului monarh al Ungariei \xc8\x99i \xc8\x99i-a format un partid politic de adep\xc8\x9bi. P\xc3\xa2n\xc4\x83 \xc3\xaen 1440, Elisabeta era de facto monarhul Ungariei \xc8\x99i ordinele ei erau respectate de\xc8\x99i \xc3\xaenc\xc4\x83 nu fusese aleas\xc4\x83 \xc8\x99i confirmat\xc4\x83 de Consiliu. La 1 ianuarie 1440 Consiliul maghiar s-a adunat pentru a alege un monarh. Din cauza amenin\xc8\x9b\xc4\x83rilor din Imperiul Otoman, decizia a fost c\xc4\x83 Elisabeta nu putea fi aleas\xc4\x83 ca monarh, fiind nevoie de un lider militar. Au fost sugestii c\xc4\x83 Elisabeta ar trebui s\xc4\x83 se c\xc4\x83s\xc4\x83toreasc\xc4\x83 cu cel care urma s\xc4\x83 fie ales monarh. \xc3\x8en cele din urm\xc4\x83, Vladislav al Poloniei a fost ales rege al Ungariei._NEWLINE_Oficial, Elisabeta a acceptat decizia, \xc3\xaens\xc4\x83 la scurt\xc4\x83 vreme a p\xc4\x83r\xc4\x83sit Buda \xc3\xaempreun\xc4\x83 cu sus\xc8\x9bin\xc4\x83torii ei. La 15 mai, ea \xc8\x99i-a \xc3\xaencoronat fiul ca rege al Ungariei la Sz\xc3\xa9kesfeh\xc3\xa9rv\xc3\xa1r cu Sf\xc3\xa2nt Coroan\xc4\x83 furat\xc4\x83 de Helene Kottannerin de la Castelul din Visegr\xc3\xa1d. La 17 iulie Vladislav al Poloniei a fost \xc3\xaencoronat rege al Ungariei la Sz\xc3\xa9kesfeh\xc3\xa9rv\xc3\xa1r \xc3\xaens\xc4\x83 f\xc4\x83r\xc4\x83 Sf\xc3\xa2nta Coroan\xc4\x83. _NEWLINE_Elisabeta a atacat Buda cu o armat\xc4\x83 condus\xc4\x83 de Jan Jiskra \xc3\xaens\xc4\x83 a fost \xc3\xaenfr\xc3\xa2nt\xc4\x83. Ea \xc8\x99i-a l\xc4\x83sat copii \xc3\xaen grija \xc3\xaemp\xc4\x83ratului Frederic al III-lea \xc8\x99i a finan\xc8\x9bat un r\xc4\x83zboi civil \xc3\xaen Austria. \xc3\x8en 1442 au avut loc negocieri conduse de cardinalul Cesarini \xc3\xaen Gy\xc5\x91r. Elisabeta \xc8\x99i Vladislav s-au \xc3\xaent\xc3\xa2lnit \xc8\x99i au schimbat daruri. Vladislav i-a d\xc4\x83ruit Elisabetei o blan\xc4\x83. La scurt\xc4\x83 vreme, Elisabeta a murit la v\xc3\xa2rsta de 33 de ani. Zvonurile au spus c\xc4\x83 a fost otr\xc4\x83vit\xc4\x83._NEWLINE_Singurul ei fiu, Ladislau Postumul, a murit f\xc4\x83r\xc4\x83 mo\xc8\x99tenitori.'